Frederik Vad (S), 2024-12-18:
Det er en meget, meget interessant bog, som jeg vil opfordre alle mine kolleger her i salen til at læse.
Det er klart, at vi i kølvandet på holocaust under anden verdenskrig i arbejdet med at opbygge en regelbaseret orden i verden fik systemer internationalt, ikke mindst for at beskytte små lande, så de ikke bliver kørt over af store lande og bliver trynet af nationer, som vil køre deres eget løb.
Derfor er den internationale regelbaserede orden vigtig for et land som Danmark.
Det gør det muligt for os at lægge arm med de store lande uden at blive trynet, og det har også en konkret positiv betydning for individer i vores del af verden.
Men der er også en berettiget kritik af det system.
Nu nævnte hr. Mikkel Bjørn før Jyske Lov – med lov skal land bygges – og det var som at høre Søren Krarup, som jeg selv har stor respekt for i øvrigt, og hans kritik af menneskerettighederne, som har noget på sig.
Det er fuldstændig rigtigt, at det i høj grad er en abstrakt størrelse, og at det er en påstand, som jo ikke er bundet op på konkrete rettigheder – det er fuldstændig rigtigt.
Den kritik er ofte kommet fra højrefløjen.
Der er også en traditionel venstrefløjskritik af menneskerettighederne, specielt i Sydeuropa, som handler om, at hvis du sætter mennesker som værende det vigtigste i verden og menneskers rettigheder som værende det allervigtigste, får du naturødelæggelser; så bliver hensynet til naturen og klimaet trådt under fode.
Der har altid været en kritik af det her system.
Det er jo, fordi der i takt med at de her konventioner er blevet tolket og vi har fået, især i forhold til Den Europæiske Menneskerettighedsdomstol, en domstolspraksis, som er blevet mere og mere snæver og rigid, nogle begrænsninger af national lovgivning, som er problematiske.
Jeg arbejder til daglig med udlændingeområdet, og jeg har løbende kontakt til f.eks. kvinder, som er på flugt i Danmark fra æresdrab eller trusler om det.
Mange af dem oplever jo, at de måske bliver sendt ud af landet, fordi vi ikke kan beskytte dem her mod de voldsmænd, der er, fordi Danmark er et meget lille land.
Men deres voldsmænd bliver, fordi de f.eks. er omfattet af artikel 8 om ret til familieliv i Den Europæiske Menneskerettighedskonvention, og man vurderer, at de skal blive her.
Det er et konkret eksempel.
Et andet konkret eksempel af statsborgerretskonventionen, som jo gør det umuligt for os at tage statsborgerskab fra mennesker, som f.eks. kort tid efter at de har fået det, begår meget, meget stor vold mod det danske samfunds tillid.
I den sidste socialdemokratiske mindretalsregering strammede vi reglerne for, hvilke typer af kriminalitet, der gør, at man kan miste sit opholdsgrundlag her i landet.
Ministeren var inde på, at vi har fjernet det sidste af den trappemodel, der gav strafrabatter i forhold til konkret kriminalitet.
Nu har vi så sat en proces i gang ved at udnævne en ambassadør, der skal sikre, at Danmark engagerer sig i arbejdet med konventioner, herunder hvordan de anvendes og fortolkes, sådan som vi har beskrevet i regeringsgrundlaget.
Derudover skal der igangsættes en grundig udredning af vores internationale forpligtelser og muligheder i forbindelse med Den Europæiske Menneskerettighedskonvention og afgørelser fra Den Europæiske Menneskerettighedsdomstol.
Det arbejde bygger altså helt naturligt på det arbejde, der har været under VLAK-regeringen fra 2015-19, under den socialdemokratiske regering fra 2019-22, og nu under SVM-regeringen, som fortsætter arbejdet med at forsøge at rydde op i den del af det her system, som ikke giver nogen mening, som gør det sværere for os at komme af med kriminelle udlændinge, og som sådan set ikke gør nogen gavn for os.
Derfor har jeg en vedtagelsestekst her på vegne af Socialdemokratiet, Venstre og Moderaterne, som lyder således: Forslag til vedtagelse
»Folketinget konstaterer, at regeringen vil igangsætte en grundig udredning af Danmarks forpligtelser og muligheder i forbindelse med den europæiske menneskerettighedskonvention og afgørelser fra Den Europæiske Menneskerettighedsdomstol.
Folketinget konstaterer videre, at regeringen vil udnævne en konventionsambassadør, som skal bidrage til opretholdelsen af det regelbaserede internationale samfund, men som også skal udfordre og afsøge de rammer, som konventionerne sætter op.«